Medarbejdere på fire virksomheder i Frederikshavn har de seneste uger kunnet leje el-løbehjul, når de skal på arbejde, og det har vist sig at være en stor succes.

Frederikshavnerne har den seneste måneds tid kunnet glæde sig over muligheden for at leje el-løbehjul i dele af byen. Nu bliver ordningen udvidet, så der bliver flere områder i byen, man kan køre dem. Mere end 200 gange om ugen har de eldrevne løbehjul været på gaden. Ordningen har i de første uger været så stor en succes, at Frederikshavn Kommune, udlejningsfirmaet Voi og Nordjyllands Trafikselskab (NT) har valgt at efterkomme ønsket fra flere virksomheder om at komme med i ordningen, fortæller underdirektør i NT Nicolai Bernt Sørensen. - Vi har fået flere henvendelse fra virksomheder, der gerne vil være med, og i denne omgang udvider vi med Martec, og Voi er dialog med NS Systems for at komme med, siger han. Flere muligheder i byen Med de seneste udvidelser bliver der også adgang for at bruge el-løbehjul på Rimmens Torv og på Tøndervej. Virksomhedernes andel i projektet er, at der bliver opstillet stativer, så det er muligt at parkere løbehjulet hos dem. Brugerne skal leje el-løbehjulene på Voi's sædvanlige vilkår, fortæller Nicolai Bernt Sørensen. - Men alle kan bruge el-løbehjulene. Den eneste forskel til for eksempel Aalborg er, at man kun kan parkere dem de steder, vi har valgt, siger han. Fortsætter til efterårsferien Pilotprojektet udløber til efterårsferien. Derefter skal det evauleres, og der skal tages stilling til, hvordan det i givet fald skal fortsætte. - Der er flere muligheder. Ordningen kan blive permanent, men det kan også være, vi vælger at udvide pilotprojektet, så vi kan få en hel sæson med, siger Nicolai Bernt Sørensen. Hvis interessen bliver ved med at vokse de kommende uger, kan det være, at løbehjulene bliver på gaderne i Frederikshavn indtil vinterpausen. Men det bliver der først taget beslutning om lidt senere, lyder fra NTs underdirektør.